Update: 9:47AM NA i ka va ni kauwai mai vei ira na dauveidigitaki, oya na i tuvaki ni bula vakailavo ni noda matanitu.
Ena vakadidike ka vakayacora na Tebutt- Times Poll ka ra vakatarogi kina e lewe 1,036 na lewenivanua ena veitaoni eso e Viti, e vakadeitaki kina ni 29 na pasede na lewenivanua era nanuma ni dodonu me na vakadeitaki se me vakavinakataki na i tuvaki ni bula vakailavo ni noda vanua.
Mai na lewenivanua era vakatarogi, e rauta ni dua na i katolu vei ira na turaga era vakabauta ni oqo e dua na ulutaga bibi me ra na tovolea na daunipolitiki me ra na dikeva vakayalomatua.
Mai na yasayasa vaka- Ra, e levu duadua era kauta cake mai na ulutaga oqo ena gauna era vakatarogi kina, e rauta ni 33 na pasede na lewenivanua era vakatarogi era vakaraitaka na nodra kauwai me baleta na bula vakailavo ni matanitu.
Ka 26 na pasede na lewenivanua ena wasewase e loma era cavuta na ulutaga oqo ena gauna e tarogi kina vei ira se ulutaga cava era nanuma ni dodonu me na vakabibitaki ni da vakanamata tiko ki na veidigidigi.
E laurai ni kauwai oqo e gole mai vei ira na lewenivanua e tiko na nodra yabaki ni bula mai na 33 ki na yabaki 44.
E 29 na pasede na i tabagone era vakaraitaka talega na nodra kauwai me baleta na i ulutaga oqo.
Ni da raica lesu na ulutaga era kauwai kina na lewenivanua ni da vakanamata ki na veidigidigi ena Seviteba, na i matai ni ulutaga oya na tawa cakacaka, karua na sau levu ni bula e Viti, katolu na bula dravudravua ka i kava eda raica ena macawa oqo- oya na i tuvaki ni bula vakailavo ni noda matanitu.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn